আগরতলা, এপ্রিল ২২ : আগরতলাদা মণিপুর ভবন নত্রগা গেষ্ট হাউস অমা লৈতবা য়াদে।  ৱাফমসিদা মণিপুর লৈঙাক্না ত্রিপুরাগী লৈঙাক্তা তকশিনবিয়ু হায়না পুথিবা ওয়েলফেয়ার কালচারেল সোসাইটিগী প্রেসিডেন্ট এন নিরঞ্জন দত্তনা মণিপুরগী পাউমীশিংদা ফোঙদোকখ্রে।  বাংলাদেশ খোঙচৎতগী হল্লকপা মণিপুর থৌবাল ডিষ্ট্রিক্টকী পাউমীশিংগা উন্নবদা প্রেসিডেন্ট এন নিরঞ্জন দত্তনা হায়খি, মতম মতমদা মণিপুরদগী মীওই কয়া ত্রিপুরাগী খোঙচৎ লাকপদা লৈফম-চাফমগী অৱাবা কয়া থেংনদুনা লাক্লি।  মরু ওইনা লাই হরাওবা মতমদা লাই খুরুম্বা লাকপা মণিপুর অমসুং অতৈ অতৈ মফমদগী লাকপা ভক্তশিংনা লৈফমগী অৱাবা কয়াদু মায়োক্নৈ।
 মহাক্না অভয়নগর পুথিবা লাইফমগী একর ৩(অহুম) হাংনা লৈবা লমদা মণিপুর ভবন নত্রগা গেষ্ট হাউস অমা শানবা মণিপুরগী চীফ মিনিষ্টারনা মীৎয়েং চঙবিবগা লোয়ননা ত্রিপুরাগী লৈঙাক্তসু তকশিনবীয়ু হায়বা ৱাফমসু পাউমীশিংদা ফোঙদোকখি।  হীরম অসিগী মতাংদা মণিপুর অমসুং ত্রিপুরাগী চীফ মিনিষ্টার অনীদা অইবা চেরোল কয়ারকসু পীশিন্দুনা হায়জখিবা লৈখ্রে।  মহাক্না পাউমীশিংগী খুত্থাংদা মণিপুরগী ইকাইখুম্নরবা চীফ মিনিষ্টারনা মীৎয়েং চঙশিনবিনবা হায়জখি।  পাউমীশিংগা উন্নবদা পুথিবা ওয়েলফেয়ারগী ট্রেজারার ক্ষেত্রিময়ুম ধনজিৎ য়াওনা অতৈ থৌবুরেনশিংসু য়াওখি।  পনবা য়াবদি চৎখিবা এপ্রিল তাং ১৮ বাংলাদেশতগী আগরতলা থুংলবা প্রেস মিডিয়া পার্সন ৫ বু পুথিবা মান্ডপতা পাঙথোকখিবা অচম্বা থৌরম অমদা ওয়েলফেয়ারগী মাইকৈদগী ওকপগী থৌরম অসি পাঙথোকখি।  ওয়েলফেয়ার প্রেসিডেন্ট এন.  নিরঞ্জননা ময়াই তাংবল লৌদুনা ওকপগী থৌরম অদুদা ট্রেজারার ক্ষেত্রিময়ুম ধনজিৎ সিংহ অমসুং অতৈ থৌবুরেনশিংসু শরুক য়াখি।  তরাম্না ওকখিবা পাউমীশিংদি এ. আই. আর.  ইম্ফালগী সোইবম বিনোই, আই. এস.  টিভিগী রাজেশ অকোইজম, টম টিবিগী আব্বাস, নুংতিগী ফোঙবা পোক্নফম পাউচেগী ৱাই বিশ্বজিৎ অমসু ঙসনা লৈবাককী রবি তখেল্লম্বম শরুক য়াখি।  মরূপ পাউচেগী জয়েন্ট ইডিটর আরকে তরুনজিৎসু শরুক য়াখি। 